遊雲蓋寺
作者：郭祥正
朝代：宋

paragraphs: 名山寺多占，此寺山尤名。
妙雲鎮彌覆，層層結縵纓。
日光晝微開，燦射黄金城。
木老枝葉簡，水長音韻清。
五峰如紺蓮，中有樓殿横。
是必龍華宫，禪禪悟無生。
一燈破羣暗，衆燈迭相明。
紛空素葩墜，悲晚孤猿驚。
予方困邅途，寓宿骨已輕。
願言永棲此，讀盡寶藏經。
顧盼適所適，了絕物外營。
馬秣僕亦飯，奈何催北征。